Salazar-appèlsaak vind in 2020 plaas | Netwerk24
Deur Wim Pretorius 12 November 2019 11:46
Die omstrede Amerikaanse atletiekafrigter Alberto Salazar se appèlsaak teen sy skorsing van vier jaar sal nie sommer voor Maart 2020 begin nie.
Só het die Internasionale Hof vir Sportarbitrasie (CAS) Maandagaand in 'n verklaring gesê nadat Salazar en die spandokter, Jeffrey Brown, aangedui het dat hulle teen hul skorsings gaan appelleer.
"Twee CAS-prosedures is geopen," het die hof, wat in Switserland gesetel is, luidens die verklaring gesê.
"Die partye het gevra dat hulle addisionele tyd gegun word om hul geskrewe aansoeke en bewyse in te dien."
Die 61-jarige Salazar is in Oktober vir vier jaar geskors deur Usada (die Amerikaanse agentskap teen die gebruik van verbode middels), nadat hy skuldig bevind is aan oortredings met betrekking tot opkikkers en die verspreiding daarvan.
Brown was 'n spandokter vir Salazar se atlete en is self ook geskors ná die ondersoek, wat vier jaar geduur het.
Salazar was een van die ringkoppe agter Nike se Projek Oregon (NOP).
Dié projek het gefokus op die ontwikkeling van atlete se uithouvermoëns, maar is sedert Salazar se skorsing geskrap.
Die NOP is in 2001 gestig en atlete soos die viermalige wêreldkampioen Mo Farah was tussen 2011 en 2017 deel van die projek.
Die nuutgekroonde wêreldkampioen in die 1 500 m en 10 000 m, Sifan Hassan van Nederland, het ook voorheen onder Salazar geoefen.
Volgens die CAS sal die twee geskorstes sowat vyf maande gegee word om hul sake in orde te kry vir die appèlsaak.
"In die stadium lyk dit onwaarskynlik dat die verhore in dié twee sake voor Maart 2020 sal plaasvind," het die CAS bygevoeg.